เพิ่มป้าย‘XN’ สิทธิรับเงินคืนกรณีบจ.ลดทุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ตลาดเพิ่มเครื่องหมาย XN แจ้งข้อมูลการจ่ายเงินทุนคืนกรณีบริษัทมีการลดทุน เริ่ม 4 ม.ค. 2554
นางนงราม วงษ์วานิช รองผู้จัดการ กลุ่มงานปฏิบัติการ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์เพิ่มเครื่องหมาย XN (Ex Capital Return) เพื่อให้ผู้ลงทุนทราบถึงสิทธิประโยชน์เกี่ยวกับช่วงเวลาที่จะได้รับสิทธิการรับเงินคืนทุน ในกรณีที่บริษัทหรือกองทุนมีการลดทุนจดทะเบียนและจ่ายคืนเงินทุนให้ผู้ถือหุ้นหรือผู้ถือหน่วยกองทุน โดยเริ่มใช้ตั้งแต่วันที่ 4 ม.ค. 2554 เป็นต้นไป
ทั้งนี้ ตลาดหลักทรัพย์จะขึ้นเครื่อง XN ล่วงหน้า 3 วันทำการก่อนวันปิดสมุดทะเบียนพักการโอนหลักทรัพย์ เพื่อแสดงให้เห็นว่าหากซื้อหลักทรัพย์ในช่วงที่ขึ้นเครื่องหมาย XN จะไม่มีสิทธิได้รับเงินคืนทุน
ปัจจุบันเครื่องหมายแสดงสิทธิประโยชน์ต่างๆ เพื่อให้ผู้ลงทุนใช้ประกอบการตัดสินใจลงทุน ได้แก่ XD (Ex Dividend) หมายถึง ผู้ซื้อหลักทรัพย์ในช่วงการขึ้น XD จะไม่ได้สิทธิรับเงินปันผล XR (Ex Right) ผู้ซื้อหลักทรัพย์ในช่วงการขึ้น XR จะไม่ได้สิทธิจองซื้อหุ้นออกใหม่ XW (Ex Warrant) ผู้ซื้อในช่วงการขึ้น XW จะไม่ได้สิทธิรับใบสำคัญแสดงสิทธิที่จะซื้อหลักทรัพย์ (วอร์แรนต์)
XS (Ex Shortterm Warrant) ผู้ซื้อในช่วงการขึ้น XS จะไม่ได้สิทธิรับวอร์แรนต์ระยะสั้น XT (Ex Transferable Sub scription Right) หมายถึง ผู้ซื้อในช่วงการขึ้น XT จะไม่ได้สิทธิในการซื้อหุ้นเพิ่มทุนที่โอนสิทธิได้ และ XA (Ex All) ผู้ซื้อในช่วงการขึ้น XA จะไม่ได้สิทธิประโยชน์มากกว่าหนึ่งประเภทที่บริษัทประกาศให้ในคราวนั้น